Sporočilo za medije

Ljubljana, 13. oktober 2022

Največji Karierni sejem MojeDelo.com v Ljubljani

**Več kot 10 000 ljudi v lovu za boljšo kariero**

*Največji Karierni sejem MojeDelo.com je v Cankarjev dom privabil 10 tisoč obiskovalcev, ki jih je pričakalo kar 93 razstavljavcev − med njimi so bila vodilna slovenska podjetja: Pipistrel, Krka, Lek, Petrol, Gen-i, NLB. Poleg odlične priložnost za pridobivanje informacij o delovnih mestih in klimi v podjetjih je pester programski del poskrbel za nova znanja in nasvete za napredek v karieri.*

**Rekordno število priložnosti za zaposlitev**

Na trgu dela je še vedno ogromno število prostih delovnih mest in s tem priložnosti za karierni preskok. V času rekordno nizke brezposelnosti si podjetja bolj kot kadarkoli prizadevajo, da bi pridobila nove zaposlene. *»Za tiste, ki iščejo boljše delovne pogoje, višjo plačo, prijetnejše sodelavce ali si želijo menjave kariere, lahko prav karierni sejem predstavlja odskočno desko. Ponuja namreč možnost predstavitve več podjetjem v enem dnevu, kar pri iskalcih zaposlitve zmanjša tremo in poveča produktivnost,«* je povedala **Nika Rakonjac**, **vodja marketinga na MojeDelo.com.** Razstavljavci so na Kariernem sejmu iskali več kot 1000 novih sodelavcev, največ povpraševanja je bilo po elektro in strojnih inženirjih, tehnologih, različnih vodstvenih profilih (od vodij restavracij do vodij gradbišč) in IT-jevcih. V Sloveniji sicer že vrsto let poleg deficitarnega kadra kronično primanjkuje tudi tehničnega kadra.

**Ksenija Benedetti: »Zamujanje je nespoštovanje časa drugega«**

Kako je lahko naše življenje boljše, če znamo primerno komunicirati z drugimi, je pred polno dvorano predstavila prva dama slovenskega protokola **Ksenija Benedetti**. *»Pravila poslovnega protokola so orodje, ne ovira. Niso zapovedi, temveč sredstvo, ki nam je na izbiro pri komuniciranju. Najlažje se je pravil naučiti, obvladamo pa jih, ko jih znamo vplesti v življenje,«* je poudarila v svojem energičnem nastopu. Danes so res pravila primernega komuniciranja nekoliko bolj sproščena kot včasih, še vedno pa veljajo osnove, kot so spoštovanje do slehernega sogovorca, urejenost od nog do glave, prijazen pogled in nasmeh, pokončna samozavestna drža ter točnost. *»Zamujanje je nespoštovanje časa drugega, prav tako je uporaba telefona v družbi,«* meni Benedettijeva in svetuje: *»Treme pri razgovorih za službo se najlažje znebite tako, da vadite nastop doma. Če boste pripravljeni, boste delovali bolj suvereni in si tako povečali možnosti, da vas zaposlijo.«*

**Matteo Bocelli: »Govorica telesa je močnejša od besed«**

Približno 7 odstotkov sporazumevanja je povezanega z besedami, ki jih dejansko izgovorimo, 38 odstotkov temelji na tonu glasu, ostalih 55 pa na govorici telesa. Moč nebesedne komunikacije je velika, vendar jo težje nadzorujemo, prepoznavamo in razumemo. *»Naša osebnost je vedno z nami, kamorkoli gremo. Če poznamo svoje preference in preference drugih, se lahko odločimo, kako se bomo obnašali v določeni situaciji,«* je na predavanju poudaril **Matteo** **Bocelli**, strokovnjak za govorico telesa in coach v številnih svetovnih podjetjih, ter dodal: »*Dejstvo je, da se lahko naučimo nadzorovati utrip srca in dihanje, toda mikroizražanja ne moremo prikriti, ker je povezan z limbičnim sistemom, podobno kot ne moremo preprečiti mežikanja. Ampak če razvijamo svojo čustveno inteligenco, bomo hitreje prepoznali, kaj nam sporočajo drugi, in tudi sami znali podpreti svoj govor z ustrezno govorico telesa.«*

**Domen in Vid Valič: »Zdrava trma in disciplina sta pomembni za uspeh v karieri«**

V duhovitem in iskrivem pogovoru sta **Domen** in **Vid Valič** povedala, da sta od staršev podedovala ljubezen do igre, vendar sta za svojo kariero še vedno trdo delala. *»Podpiram nepotizem, vendar na žalost tega nisva bila deležna,«* se je pošalil Vid. Njun dedek, znani igralec Aleksander Valič, jima je večkrat polagal na srce, da sta pomembna čistost in glasnost besed, sicer pa se kot otroka nista zavedala, kako slavnega dedka imata. Brata si med seboj pomagata, izjemno se dopolnjujeta in sta si v podporo. Vid pri Domnu občuduje disciplino, Domen pa je izpostavil Vidovo zdravo trmo kot ključ do uspeha v karieri.

**Brigita Langerholc Žager: »Poskrbimo za svoje zdravje in kos bomo izzivom«**

Dobro počutje v službi vpliva ne le na našo produktivnost na delovnem mestu, temveč tudi na zadovoljstvo v zasebnem življenju. Kako pomembno je, da se naučimo obvladovati stres in okrepiti imunski sistem, je razkrila naša nekdanja uspešna atletinja **Brigita Langerholc Žager**, ki je z dihalnimi tehnikami celo pozdravila svojo astmo: *»Poskrbeti moramo za svoje zdravje, to nam bo pomagalo, da bomo kos izzivom Imamo ogromno orodij znotraj telesa, ki se jih šele učimo uporabljati.«* Meditacija in vizualizacija sta tisto, kar priporoča Brigita, kadar se soočamo s stresnimi situacijami, kot je zaposlitveni razgovor. Pri boljših odnosih na delovnem mestu in razvoju naše kariere **Katja Ujčič,** strokovnjakinja na področju nadarjenosti, svetuje, da se naučimo prepoznati in nadzorovati emocionalno abecedo.

**Giovanni Schiuma: »Umetnost lahko izboljša počutje in produktivnost«**

Da se na delovnem mestu bolje počutimo in smo tudi bolj produktivni, nam je lahko v pomoč umetnost, je prepričan **Giovanni Schiuma**, direktor centra Innovation Insights Hub na Univerzi za umetnost v Londonu: *»Tako kot umetniki, bi tudi zaposleni morali v svojem delovnem okolju začutiti strast, se kreativno izražati, preliti svojo strast v vsak dan, saj so tisti, ki uživajo v svojem delu najbolj produktivni in uspešni.«*

Poleg novih znanj s področij komunikacije, podjetništva, kreativnosti, spopadanja s stresom in motivacije so obiskovalci Kariernega sejma MojeDelo.com v Ljubljani dobili brezplačno svetovanje HR-strokovnjakov glede življenjepisa in nadaljnjih korakov v karieri, profesionalno fotografijo, s katero lahko obogatijo svoj življenjepis, opravili tečaj Excela, kognitivno in psihometrično testiranje ter pridobili certifikate za znanje tujih jezikov in programov MS Office.

**Povezava:** [**www.kariernisejem.com**](http://www.kariernisejem.com)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**O MojeDelo.com**

MojeDelo.com je največji in najbolj prepoznaven karierno-zaposlitveni portal v Sloveniji. Je prva (top of mind) izbira uporabnikov, ki so na svoji karierni poti pripravljeni narediti naslednji korak. Kot strokovnega in učinkovitega partnerja pri iskanju novih talentov jih že več kot 18 let prepoznava večina slovenskih podjetij, za katera razvijajo orodja in izobraževanja, ki najbolje odgovarjajo na sodobne izzive upravljanja kadrov in rekrutiranja. S strokovno raziskavo Ugled delodajalca merijo uspešnost vlaganj v znamčenje delodajalca in podeljujemo laskave nazive za najuglednejša podjetja, z virtualnimi hekatoni in kariernimi dogodki MojeDelo.com pa delodajalce uspešno združujejo s pravimi kandidati.